《将游丹霞由相江进艇夜泊仁化江石》
清代·陈王猷

春草青未歇，春水流尚浅。曲折溯清湍，逶迤漾轻艑。

出门惬嘉游，旷焉胸怀展。飞鸟时去来，闲云自舒卷。

落日生野烟，前溪忽已远。石壁截横江，群峰势回转。

眷兹丘壑情，人事惭仰俯。停舟渔火中，明月独相款。

作者简介：陈王猷，字良可，号砚村，又号息斋，广东海阳人。康熙辛酉举人，官肇庆教授。有《蓬亭偶存诗草》。